CELEX: 32022R0954
Language: lv
Date: 2022-05-12 00:00:00
Title: Komisijas Deleģētā regula (ES) 2022/954 (2022. gada 12. maijs), ar ko Deleģētajā regulā (ES) Nr. 183/2014 noteiktos regulatīvos tehniskos standartus groza attiecībā uz specifisko un vispārējo kredītriska korekciju aprēķināšanas specifikāciju (Dokuments attiecas uz EEZ)

21.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 165/24
               
            
         KOMISIJAS DELEĢĒTĀ REGULA (ES) 2022/954
         (2022. gada 12. maijs),
         ar ko Deleģētajā regulā (ES) Nr. 183/2014 noteiktos regulatīvos tehniskos standartus groza attiecībā uz specifisko un vispārējo kredītriska korekciju aprēķināšanas specifikāciju
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ar ko groza Regulu (ES) Nr. 648/2012 (1) un jo īpaši tās 110. panta 4. punkta trešo daļu,
         tā kā:
         
                     (1)
                  
                  
                     Pamatojoties uz kredītriska korekcijas definīciju, kas noteikta Regulas (ES) Nr. 575/2013 4. panta 1. punkta 95) apakšpunktā, riska pakāpes piešķiršanā minētās regulas 127. panta 1. punkta vajadzībām var uzskaitīt tikai paredzamos kredītzaudējumus, kas atspoguļoti specifiskajās kredītriska korekcijās, kuras veikusi iestāde, kam ir riska darījums, kurā netiek pildītas saistības. Tomēr kredītzaudējumus, kuri uzskaitīti tāda riska darījuma cenā, kurā netiek pildītas saistības, un kurus pārdevēja iestāde patur kā realizētos zaudējumus, nevar atzīt pēc tam, kad pircēja iestāde tos ir pārdevusi. Rezultātā piemērojamā riska pakāpe, ko piemēro riska darījumam, kurā netiek pildītas saistības, var mainīties pēc minētā riska darījuma pārdošanas, pat ja darījuma cena ietver tādas summas diskontu, kas ir vienāda ar specifiskām kredītriska korekcijām attiecībā uz paredzamajiem kredītzaudējumiem, ko pārdevēja iestāde iegrāmatojusi pirms pārdošanas. Minētā situācija rada regulatīvu šķērsli sekundāro tirgu izveidei riska darījumiem, kuros netiek pildītas saistības, jo iespējamā nesaskaņotība starp riska pakāpēm, ko attiecīgi pārdevēja iestāde un pircēja iestāde piemēro riska darījumam, kurā netiek pildītas saistības, varētu padarīt darījumu mazāk pievilcīgu pircējai iestādei un tādējādi radīt nepamatotus šķēršļus kredītiestādēm riska darījumus, kuros netiek pildītas saistības, pārvietot no bilances.
                  
               
                     (2)
                  
                  
                     Lai ņemtu vērā arī iespēju, ka Covid-19 pandēmijas rezultātā varētu palielināties tādu riska darījumu līmenis kredītiestādēs, kuros netiek pildītas saistības, ir vēlams novērst jebkādus regulatīvus šķēršļus sekundāro tirgu izveidei riska darījumiem, kuros netiek pildītas saistības. Tāpēc ir jānodrošina, ka specifiskās kredītriska korekcijas, kas atzītas Regulas (ES) Nr. 575/2013 127. panta 1. punkta vajadzībām, ietver visus diskontus tāda riska darījuma cenā, kurā netiek pildītas saistības, kurus pircēja iestāde nav atzinusi, palielinot pirmā līmeņa pamata kapitālu. Jo īpaši, lai izvairītos no paredzamo zaudējumu līmeņa iespējamās samazināšanās jebkādas nepamatotas dubultas atzīšanas, ko pircēja iestāde pēc iegādes veic attiecībā uz šīs iestādes pirmā līmeņa pamata kapitālu un lai noteiktu riska pakāpi saskaņā ar Regulas (ES) Nr. 575/2013 127. panta 1. punktu, gadījumā, ja riska darījums, kurā netiek pildītas saistības, tiek pārvērtēts pēc tā iegādes, diskontam vairs nevajadzētu ietvert riska darījuma, kura saistības netiek pildītas, pārvērtēšanas summas daļa, kas ir atzīta par tādu, kura palielina iestādes pirmā līmeņa pamata kapitālu.
                  
               
                     (3)
                  
                  
                     Tāpēc Komisijas Deleģētā regula (ES) Nr. 183/2014 (2) būtu attiecīgi jāgroza.
                  
               
                     (4)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Banku iestāde.
                  
               
                     (5)
                  
                  
                     Eiropas Banku iestāde ir veikusi atklātu sabiedrisko apspriešanu par regulatīvo tehnisko standartu projektu, uz kuru balstīta šī regula, izvērtējusi potenciālās saistītās izmaksas un ieguvumus un lūgusi atzinumu no Banku nozares ieinteresēto personu grupas, kas izveidota saskaņā ar Regulas (ES) Nr. 1093/2010 (3) 37. pantu,
                  
               IR PIEŅĒMUSI ŠO REGULU.
         
            1. pants
            Grozījums Deleģētajā regulā (ES) Nr. 183/2014
            Deleģētās regulas (ES) Nr. 183/2014 1. pantam pievieno šādu 6. punktu:
            
               
                  “6.   Neskarot 1. punktu, aprēķinot specifiskās kredītriska korekcijas, lai Regulas (ES) Nr. 575/2013 127. panta 1. punkta a) un b) apakšpunktā minētās riska pakāpes piešķirtu tāda riska darījuma nenodrošinātajai daļai, kurā netiek pildītas saistības, iestādes iekļauj jebkādu pozitīvu starpību starp summu, ko parādnieks ir parādā saistībā ar minēto riska darījumu, un šādu elementu summu:
                  
                              a)
                           
                           
                              papildu pašu kapitāla samazinājums, ja minētais riska darījums ir pilnībā norakstīts;
                           
                        
                              b)
                           
                           
                              jebkādi jau esoši pašu kapitāla samazinājumi, kas saistīti ar minēto riska darījumu.”
                           
                        
            
         
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 12. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 176, 27.6.2013., 1. lpp.
         
         
            (2)  Komisijas Deleģētā regula (ES) Nr. 183/2014 (2013. gada 20. decembris), ar ko papildina Eiropas Parlamenta un Padomes Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām saistībā ar regulatīvajiem tehniskajiem standartiem, ar ko precizē specifisko un vispārējo kredītriska korekciju aprēķināšanu (OV L 57, 27.2.2014., 3. lpp.).
         
            (3)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).